D. Čaplovič, podpredseda vlády SR: (2007-06-21):
Vážená pani poslankyňa, pravdepodobne myslíte vyhlásenia predsedu vlády, ktoré odzneli v rámci Summitu krajín V4 a pri rokovaniach s predsedom vlády Portugalska, pánom Sócratesom. Samozrejme, že myslel vážne všetky svoje slová, ktoré odzneli v priamom prenose z týchto stretnutí. Ako problematické však vláda vidí následne novinárske správy a hodnotenia vystúpení predsedu vlády, pri ktorých často dochádza k prekrúcaniu jeho vyhlásení a skresľovaniu. Ak sú jeho slová vytrhnuté z kontextu a následne nesprávne interpretované, nemôže ručiť za ich pravdivosť. V konečnom dôsledku vaša otázka, vážená pani poslankyňa, nie je smerovaná k vyjadreniu predsedu vlády, ale k mediálnym dezinterpretáciám. Neviem si presne spomenúť, kedy a kde pán premiér bagatelizoval vážnosť Európskej ústavnej zmluvy. K problematike väčšinového hlasovania, ktorú Poľsko považuje v súčasnosti za svoju prioritu, sa pán premiér vyjadril v súvislosti s oficiálne prezentovaným postojom Slovenskej republiky, ktorý je už dávnejšie známy a to, že vláda Slovenskej republiky zastáva myšlienku, že v rámci diskusie o inštitucionálnej reforme sa nemajú riešiť individuálne problémy niektorých členských štátov Európskej únie, ale zmeny majú byť výhodné pre všetky členské štáty. Tento postoj je dôležitý aj vzhľadom na predchádzajúce summity Európskej únie, keďže ich výsledkom bolo obnovenie politického konsenzu členských štátov o budúcnosti v smerovaní Európskej únie, čiže aj Poľskej republiky. Je preto veľmi dôležité, aby líder predsedajúcej krajiny V4 na ich spoločnom stretnutí upozorňoval na takéto skutočnosti a pôsobil na ostatných partnerov ako usmerňujúci prvok. Vážená pani poslankyňa, ak za problém považujete tieto skutočnosti, tak údajné vyhlásenie pána premiéra, že táto problematika nikoho nezaujíma a nikto jej nerozumie, nikdy povedané nebolo. Národno-štátnym záujmom Slovenskej republiky je, aby Európska únia vyriešila otázku inštitucionálnej reformy v čo najkratšom čase, aby sme sa sústredili na riešenie konkrétnych problémov, ktoré pociťujú občania, pretože zdĺhavá diskusia o rozhodovacích procesoch nám len odčerpáva čas a energiu. Práve preto pán premiér v tejto súvislosti zdôraznil lisabonskú stratégiu s potrebou zaoberať sa viac takými vážnymi problémami spoločenstva, ako sú konkurencieschopnosť, či pracovné miesta. Vláda Slovenskej republiky zastáva názor, že je pre Slovensko výhodné podporiť inštitucionálnu reformu únie, pretože prináša viaceré pozitívne zmeny. Ide napríklad o zásadné posilnenie postavenia národných parlamentov oproti súčasnosti. Takzvaný inštitucionálny balíček, ktorého zakomponovanie do pripravovaných zmien sme tiež jednoznačne podporili, prináša okrem toho mnoho nových prvkov, ktoré posilňujú občianske, politické, ale aj sociálne práva občanov, aj našich občanov teda nielen všeobecne občanov Európskej únie. Ide napríklad o právo Občianskej legislatívnej iniciatívy, o Chartu základných práv Európskej únie atď. Ústavná zmluva navyše prináša sprehľadnenie rozhodovacích procesov Európskej únie, zjednodušenie systému a počtu právnych aktov. Toto všetko sú zásadné zlepšenia, ktoré dávajú členským štátom do rúk nové nástroje na presadzovanie svojich záujmov. Členstvo v Európskej únii sa netýka len vlád a štátnych orgánov. Ide predsa o celú spoločnosť, o občanov. Inštitucionálna reforma práve im ponúka bezprecedentné možnosti, ako presadiť svoje záujmy na úrovni Európskej únie. Je predsa v našom štátnom záujme, aby sa na úrovni Európskej únie čo najviac angažovala aj naša občianska spoločnosť a, samozrejme, s ňou aj súkromný sektor. Spoločným postupom štátnych orgánov a súkromného sektora, vrátane občianskej spoločnosti sa nám podarí presadzovať slovenské záujmy. Vláda Slovenskej republiky, vážená pani poslankyňa, rešpektuje, že v politickom i parlamentnom spektre názorov existujú dve protichodné skupiny. Tá prvá z nich podporuje ďalší inštitucionálny rozvoj Európskeho spoločenstva a Európskej únie, lebo takýto prístup považuje za osožný v prospech občanov ...